Marco Silva hefur væntanlega stýrt Everton í síðasta skipti . AFP Marco Silva , knattspyrnustjóri Everton , verður rekinn í dag . Phil McNulty , knattspyrnusérfræðingur hjá BBC , greinir frá í morgun . David Moyes kemur til greina sem eftirmaður Silva , en hann stýrði liðinu í ellefu ár , áður en hann tók við Manchester United árið 2013 . Silva slapp við reisupassann eftir slæmt tap gegn Norwich 23. nóvember síðastliðinn , en stjórn Everton fundar um framtíð Silva í dag . Everton tapaði illa fyrir Liverpool á Anfield í gærkvöldi , 2 : 5 , og var það kornið sem fyllti mælinn hjá stjórnarmönnum félagsins . „ Ég er ekki rétta manneskjan til að tala við um þessa stöðu . Þú ert að spyrja mig og ég er ekki með svarið , “ sagði Silva er hann var spurður út í framtíð sína eftir leikinn í gær . Everton hefur tapað átta af síðustu ellefu leikjum sínum og er afar ólíklegt að Silva verði við stjórn er Everton fær Chelsea í heimsókn á laugardaginn kemur .